CELEX: 32020R0697
Language: lt
Date: 2020-05-25 00:00:00
Title: Europos Parlamento ir Tarybos reglamentas (ES) 2020/697 2020 m. gegužės 25 d. kuriuo, siekiant leisti uosto valdymo įstaigai arba kompetentingai institucijai dėl COVID-19 protrūkio lanksčiai keisti uosto infrastruktūros mokesčių rinkimo sąlygas, iš dalies keičiamas Reglamentas (ES) 2017/352

27.5.2020   
               
               
                  LT
               
               
                  Europos Sąjungos oficialusis leidinys
               
               
                  L 165/7
               
            
         EUROPOS PARLAMENTO IR TARYBOS REGLAMENTAS (ES) 2020/697
         2020 m. gegužės 25 d.
         kuriuo, siekiant leisti uosto valdymo įstaigai arba kompetentingai institucijai dėl COVID-19 protrūkio lanksčiai keisti uosto infrastruktūros mokesčių rinkimo sąlygas, iš dalies keičiamas Reglamentas (ES) 2017/352
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 100 straipsnio 2 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         pasikonsultavę su Europos ekonomikos ir socialinių reikalų komitetu,
         pasikonsultavę su Regionų komitetu,
         laikydamiesi įprastos teisėkūros procedūros (1),
         kadangi:
         
                     (1)
                  
                  
                     COVID-19 protrūkis daro didelį neigiamą poveikį jūrų transporto sektoriui. Didelis poveikis jūrų transporto paslaugoms ir uostų infrastruktūros naudojimui juntamas nuo 2020 m. kovo mėn. pradžios ir tikėtina, kad jis tęsis visus 2020 m. Šiomis išskirtinėmis aplinkybėmis prie laivų operatorių finansinio tvarumo galėtų prisidėti uosto infrastruktūros mokesčių netaikymas, jų mokėjimo sustabdymas, jų dydžio sumažinimas ar jų mokėjimo atidėjimas;
                  
               
                     (2)
                  
                  
                     Europos Parlamento ir Tarybos reglamentu (ES) 2017/352 (2) reikalaujama, kad valstybės narės užtikrintų, jog būtų renkami uosto infrastruktūros mokesčiai. Reglamente (ES) 2017/352 nenumatyta jokių pareigos rinkti mokesčius išimčių;
                  
               
                     (3)
                  
                  
                     atsižvelgiant į COVID-19 protrūkio pasekmių sunkumą, tikslinga leisti uosto valdymo įstaigai arba kompetentingai institucijai nuspręsti netaikyti už laikotarpį nuo 2020 m. kovo 1 d. iki 2020 m. spalio 31 d. mokėtinų uosto infrastruktūros mokesčių, sustabdyti jų mokėjimą, sumažinti jų dydį ar atidėti jų mokėjimą. Tačiau šiuo reglamentu neturi būti kišamasi į valstybių narių uostų organizavimą. Todėl valstybės narės turėtų galėti išsaugoti teisę reglamentuoti tokių uosto valdymo įstaigos ar kompetentingos institucijos sprendimų priėmimą. Toks uosto infrastruktūros mokesčių netaikymas, jų mokėjimo sustabdymas, jų dydžio sumažinimas ar jų mokėjimo atidėjimas turėtų būti taikomas skaidriai, objektyviai ir nediskriminuojant;
                  
               
                     (4)
                  
                  
                     atsižvelgiant į skubą, taip pat tikslinga uosto valdymo įstaigai arba kompetentingai institucijai leisti nukrypti nuo Reglamente (ES) 2017/352 nustatytos pareigos informuoti uosto infrastruktūros naudotojus apie uosto infrastruktūros mokesčių pobūdžio ar dydžio pokyčius bent prieš du mėnesius iki tų pokyčių įsigaliojimo;
                  
               
                     (5)
                  
                  
                     kadangi šio reglamento tikslo, t. y. iš dalies pakeisti Reglamentą (ES) 2017/352 siekiant reaguoti į neatidėliotiną padėtį, susidariusią dėl COVID-19 protrūkio, valstybės narės negali deramai pasiekti, o dėl siūlomo veiksmo masto arba poveikio to tikslo būtų geriau siekti Sąjungos lygmeniu, laikydamasi Europos Sąjungos sutarties (toliau – ES sutartis) 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti;
                  
               
                     (6)
                  
                  
                     atsižvelgiant į skubą, atsiradusią dėl išskirtinių aplinkybių, kurias sukėlė COVID-19 protrūkis, pateisinančių siūlomas priemones, ir visų pirma siekiant patvirtinti būtinas priemones greitai, kad būtų prisidėta prie laivų operatorių finansinio tvarumo, buvo nuspręsta, kad tikslinga taikyti išimtį prie ES sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatytam aštuonių savaičių laikotarpiui;
                  
               
                     (7)
                  
                  
                     dėl nenumatyto ir staigaus COVID-19 protrūkio ir atitinkamoms priemonėms priimti būtinų teisėkūros procedūrų, tokių priemonių nebuvo įmanoma priimti laiku. Dėl šios priežasties šio reglamento nuostatos taip pat turėtų būti taikomos uosto infrastruktūros mokesčiams, mokėtiniems už laikotarpį iki jo įsigaliojimo. Atsižvelgiant į šių nuostatų pobūdį, toks požiūris nepažeidžia suinteresuotųjų asmenų teisėtų lūkesčių;
                  
               
                     (8)
                  
                  
                     todėl Reglamentas (ES) 2017/352 turėtų būti atitinkamai iš dalies pakeistas;
                  
               
                     (9)
                  
                  
                     šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2017/352 21 straipsnis papildomas šia dalimi:
            
               
                  „3.   Nukrypstant nuo 13 straipsnio 1, 3 ir 4 dalių, uosto valdymo įstaiga arba kompetentinga institucija gali nuspręsti netaikyti už laikotarpį nuo 2020 m. kovo 1 d. iki 2020 m. spalio 31 d. mokėtinų uosto infrastruktūros mokesčių, sustabdyti jų mokėjimą, sumažinti jų dydį arba atidėti jų mokėjimą. Valstybės narės gali nuspręsti, kad tokiais sprendimais turi būti paisoma tuo tikslu nustatytų nacionalinės teisės reikalavimų. Uosto infrastruktūros mokesčių netaikymas, jų mokėjimo sustabdymas, jų dydžio sumažinimas arba jų mokėjimo atidėjimas taikomas skaidriai, objektyviai ir nediskriminuojant.
                  Uosto valdymo įstaiga arba kompetentinga institucija užtikrina, kad uosto naudotojai ir uosto naudotojų atstovai ar jų asociacijos būtų apie tai informuoti. 13 straipsnio 5 dalyje nurodytas dviejų mėnesių terminas netaikomas.“
               
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gegužės 25 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkė
               
               A. METELKO-ZGOMBIĆ
            
         
         
            (1)  2020 m. gegužės 15 d. Europos Parlamento pozicija (dar nepaskelbta Oficialiajame leidinyje) ir 2020 m. gegužės 20 d. Tarybos sprendimas.
         
            (2)  2017 m. vasario 15 d. Europos Parlamento ir Tarybos reglamentas (ES) 2017/352, kuriuo nustatoma uosto paslaugų teikimo sistema ir bendros finansinio uostų skaidrumo taisyklės (OL L 57, 2017 3 3, p. 1).